ביטויי סלנג של דור ה-Z ודור האלפא
רשימת ביטויי סלנג נפוצים בקרב דור ה-Z ודור האלפא

| מילה או ביטוי | משמעות | סימוכין |
| --- | --- | --- |
| אלפא | מונח המשמש לתיאור נער או גבר אשר לכאורה בעל ביטחון עצמי, אסרטיבי ודומיננטי באופן טבעי, ובדרך כלל נועד גם לתאר אדם שמתאים במיוחד להיות מנהיג של קבוצה או של ארגון. המילה עשויה גם לשאת קונוטציה שלילית כאשר היא מרמזת שמדובר באדם אגרסיבי או תחרותי יתר על המידה. |  |
| בטא | כינוי גנאי המשמש לתיאור נער או גבר שנחשב לחלש, פסיבי, וחסר ביטחון בסיטואציות חברתיות או מקצועיות. |  |
| סיגמה | אדם פופולרי, מצליח, אשר עצמאי ולא זקוק לעזרה מאף אחד. מיוחס ברוב המקרים לנערים/גברים. נולד כהרחבה לביטויים "אלפא" ו"בטא". |  |
| סימפ | מילת גנאי המתארת אדם (באופן גורף נער או גבר) המעניק כמות מוגזמת של תשומת לב, הערצה ומתנות למושא אהבתו/ה, לעיתים קרובות על אף שהרגשות אינם הדדיים. בדרך כלל האדם שנוהג/ת באופן זה עושה זאת על חשבון הכבוד העצמי שלו/ה, ואינו/ה נוטה לתעדף את האינטרסים האישיים של עצמו/ה. |  |
| בסטי (Bestie) | מילה המשמשת לתאר את החבר/ה הטוב/ה ביותר של אותו האדם או מישהו/י שהוא/היא מרגישים קרובים במיוחד אליו/ה. |  |
| ריקבון מוחי (Brainrot) | כינוי, לרוב שלילי, לתכני רשת ירודים, או להשלכות השליליות אשר עלולות להיגרם כתוצאה מצפייה אובססיבית בתכנים מסוג זה. לעיתים נעשה גם שימוש במונח כתחליף למילה "שיטפוסט". |  |
| Blud | מילת סלנג, אשר נפוצה במיוחד בקרב בריטים, המשמשת בפניות לא פורמליות לחבר קרוב, בדומה ל"Bro". המילה מגיעה במקור מג'מייקה ומשמעותה "אחים בדם". |  |
| Bruh | מונח המשמש לביטוי תחושה של הלם, מבוכה או אכזבה מאדם אחר. זוהי מילת סלנג שונה במשמעותה ממילת הסלנג "Bro" (ברו) שנאמרת לחבר קרוב. |  |
| Cap / No cap | הפירוש של מילת הסלנג "Cap" היא שקר, ונעשה בה שימוש לרוב על מנת לציין שאדם מסוים מגזים או לא ישר. לחלופין, כאשר אנשים אומרים "No cap" הם עושים זאת על מנת להדגיש שמשהו הוא אמיתי או שהאדם דובר אמת. לדוגמה, אדם יכול להחמיא לאדם אחר על הנעליים החדשות שהוא לובש, ולומר לאחר מכן "No cap", על מנת להדגיש שהוא התכוון לכך ברצינות. |  |
| Cope | קיצור של "Coping mechanism" (מנגנון התמודדות). לרוב נעשה שימוש במילה כתגובה מלגלגת לכעסו של אדם למשמע הודעה תקיפה או אמת מרה, באופן דומה ל"תתמודד/י" בעברית. |  |
| קרינג' | בושה כתוצאה ממעשה של מישהו אחר. בעברית רווחת גם התצורה "קרינג'י" כשם תואר, והצורה "להקרינג'", היינו, לגרום לקרינג'. |  |
| DM | הודעה פרטית ברשתות חברתיות. ראשי תיבות של Direct Message. |  |
| דריפ | מילת סלנג המשמשת בדרך כלל על מנת לשבח את המראה של אדם מסוים, ובמיוחד כאשר פרטי הלבוש או הסגנון הכללי שלו/ה הם יוקרתיים או ייחודיים. |  |
| פוֹמו (FOMO) | החרדה או החשש שמתעוררים אצל אנשים כאשר הם סבורים שהם מפספסים חוויות מתגמלות או מהנות אותם אנשים אחרים חווים - תפיסה שנוצרת לרוב כתוצאה מחשיפה מוגברת למדיה החברתית. ראשי תיבות של "Fear of missing out". |  |
| גזלייט (Gaslight) | צורת התנהגות הכוללת מניפולציה של הזולת כדי לגרום לו לפקפק בתפיסותיו, בחוויותיו, בתפיסת המציאות שלו או באופן בו הוא מבין מאורע. |  |
| גוסטינג | מושג בתחום הדייטינג המתאר ניתוק חד-צדדי של הקשר ללא הודעה מוקדמת, הצדקה או הסבר, תוך התעלמות מניסיונות התקשרות של הצד השני. |  |
| GOAT | ראשי התיבות של הביטוי "Greatest of all time" (הגדול בכל הזמנים). מילה המשמשת לתיאור אדם שנחשב לטוב ביותר בתחומו - לרוב כאשר מתייחסים לספורטאים או מוזיקאים אשר זכו להצלחה יוצאת דופן. |  |
| גיאט (Gyatt) | מילת סלנג המשמשת לרוב על מנת להביע הערכה או הערצה, ובמיוחד בתגובה למראה מושך של אדם מסוים. המילה היא קיצור של "Gyatt dayum", שהיא צורת ההגייה באנגלית אפרו-אמריקנית למילה "Goddamn" שמשמעותה היא "אלוהים אדירים". מילת הסלנג הפכה במקור פופולרית בפלטפורמות המדיה החברתית, והיא נאמרת לרוב על ידי גברים צעירים נלהבים. |  |
| קארן | כינוי גנאי אשר מתאר באופן סטריאוטיפי אישה לבנה בגיל העמידה, ממעמד הביניים, פריבילגית, ממורמרת וגזענית, אשר מרבה לנזוף בנותני שירות, לבוא בדרישות מופרזות, ומעורבת לעיתים רבות בעימותים עם אחרים. |  |
| ליגמה | מילה שהפכה בתחילה פופולרית בסרטוני מתיחות אמריקאיים באינטרנט. בתחילה המותח משלב במשפט כלשהו את המילה "Ligma", ובעקבות כך האדם השני שואל בתגובה "What's ligma?". המותח עונה לו "Ligma balls" (נשמע כמו "לקק לי את הביצים"). המונח הפך לתופעת רשת, ובעקבות כך הפך נפוץ בסיטואציות משעשעות שונות בהם לרוב מעורבים אנשים שמעולם לא שמעו את המילה. המילה דומה מאוד לבדיחות "אבאש'ך ערומכו?" בישראל. |  |
| לוקסמקסינג (Looksmaxxing) | מונח המתייחס לניסיונות למקסם באופן המרבי את האטרקטיביות הפיזית באמצעות התעמלות, הרמת משקולות, דיאטות הרזיה או מיואינג לדוגמה. |  |
| מיד (Mid) | מילה המשמשת לתיאור אדם/משהו כממוצע או לא מיוחד. לעיתים רבות השימוש במילה נעשה בצורה שלילית או מעליבה. |  |
| NPC | ראשי התיבות של הביטוי "Non-player character" (דמות שאינה שחקן). מילה המשמשת לתיאור אדם שאינו יכול לחשוב בעצמו או יש לו שליטה מועטה על חייו, ולרוב נוטה להסכים עם הדעה הרווחת ללא עוררין, ותמיד מאמין לדברים שאומרים לו, בדומה לדמויות שאינם שחקנים במשחקי וידאו. |  |
| אוקיי בומר | ביטוי מזלזל המכוון בעיקר כלפי בני דור הבייבי בום ומשמש בעיקר כביטוי גנאי לזקנים וכדרך ללעוג לאנשים על כך שהם מיושנים ומחזיקים בעמדות שמרניות. |  |
| ריז (Rizz) | סגנון, קסם או אטרקטיביות אשר מאפשרים למשוך בן/בת זוג רומנטי/ת או מיני/ת. נעשה לעיתים רבות שימוש במילה לתיאור היכולת של האדם לפעול באופן המיטבי בסיטואציות חברתיות שונות בהן הוא/היא מנסים להרשים בן/בת זוג פוטנציאלי/ת. המילה היא קיצור של המילה כריזמה. |  |
| סאס (Sus) | נאמר/נכתב בתגובה למישהו/משהו אשר מעורר חשדות. קיצור של המילה "Suspicious". מקור המילה מהמשחק Among Us. |  |
| Yeet | מילה שנאמרת כאשר זורקים/נפטרים ממשהו באופן מעט אגרסיבי. |  |
| סקיבידי (Skibidi) | מילת סלנג המשמשת הן לתאר משהו מגניב, אך גם לתאר משהו רע או טיפשי. המשמעות של המילה תלויה בהקשר - למשל, כאשר אומרים שלאדם מסוים יש "סקיבידי ריז" הכוונה היא שיש לו כריזמה יוצאת דופן, בעוד שכאשר אומרים שאדם מסוים הוא "סקיבידי אוהיו" הכוונה היא שהוא מוזר או אקסצנטרי במיוחד. מקור המונח הוא במם האינטרנטי הוויראלי סקיבידי טוילט. |  |
| אוהיו | מילת סלנג המשמשת לתיאור משהו מוזר, כאוטי או סוריאליסטי. המקור של מילת הסלנג היא במֶם אינטרנט שהיה פופולרי במיוחד בשנים 2021–2022 אשר במסגרתו משתמשים רבים במדיה החברתית פרסמו סרטוני וידאו ומאמרים באתרי חדשות של דברים מוזרים או כאוטיים שהתרחשו במדינת אוהיו שבארצות הברית עם הכיתוב "רק באוהיו". |  |